text: Haderslev vil stoppe studie-snyd
  04 september 2012 kl. 08.37
  Haderslev vil sætte hårdt ind mod studerende, der bor hjemme - men alligevel hæver SU, som om de er flyttet hjemmefra.
  For nogle unge studerende er fristelsen for stor: Når de er fyldt 18, meddeler de til folkeregistret, at de er flyttet hjemmefra. Alligevel bor de hjemme. Man får nemlig meget mere i SU, når man ikke bor hos sine forældre.
  - Vi oplever tit, at unge kommer og flytter adresse dagen omkring deres 18 års fødselsdag, og dermed kan søge om SU som udeboende. Der er mange, der ønsker at flytte hjemmefra og bo flere unge sammen, men når mange voksne mennesker deler en meget lille lejlighed, så er det klart, at vi bliver opmærksomme, siger Berit Forum fra kontrolgruppen i Haderslev Kommune. 
  Derfor er kontrolgruppen i øjeblikket travlt optaget af et tjekke tvilsomme adresser. 
  - Når vi spørger, om de for eksempel har en lejekontrakt og hvor meget de betaler i husleje, så erkender nogle, at der måske ikke er tale om en reel flytning, siger Berit Forum. 
  I foråret sendte kommunen 16 sager ind, hvor der var om mistanke snyd med SU. Indtil nu er fire sager afsluttet, og tre af de studerende må betale 118.000 kroner tilbage til SU-styrelsen.
  